"እኛ ወደ ጦርነት መሄድ አንፈልግም።ይህንን ለሱዳን እና ኢትዮጵያ ወንድሞቻችን ነግረናቸዋል" አሉ የግብፁ ፕሬዝዳንት አልሲሲ ዛሬ ሰኞ ጥር 7፣2010 ዓም ግብፅ ውስጥ አንድ የልማት ፕሮጀክት ከሚንስትሮቻቸው ጋር ሲመርቁ።አልሲስ ይህንን ይበሉ እንጂ ሱዳን አምባሳደሯን ከግብፅ ከጠራች ሁለተኛ ሳምንቷ ሆኗል።ሱዳን አምባሳደሯን ከግብፅ የጠራችው ከግብፅ ጋር ለዘመናት ካጨቃጨቃት በደቡብ ግብፅ የሚገኘው የሶስት ማዕዘን መልከዓ ምድራዊ አቀማመጥ እንዳለው የሚነገረው በሁለቱ ሀገሮች መካከል የሚገኘው ሃላይብ የተሰኘው ቦታ ጉዳይ ነው።የሱዳን ፀብ ከግብፅ ጋር ይህ ብቻ አይደለም።ግብፅ ከደቡብ ሱዳን ጋር ያላት ግንኙነት ከአንድ ዓመት በፊት ተጠናክሯል።ሱዳን በአንፃሩ ከኢትዮጵያው የአባይ ግድብ ጋር በተያያዘ ከግብፅ የተለየ መንገድ ይዛለች።ይህም ሆኖ ግን አሁንም ግብፅ እና ሱዳን ከሚገባው በላይ ፀብ ውስጥ ይገባሉ ወይ? የሚለው ጥያቄ በብዙዎች ውስጥ የምንገዋለል ነው። በእርግጥ ሱዳን አምባሳደሯን በእዚህ ወር መጀመርያ ሳምንት ከካይሮ ከማስጠራቷ በፊት ለተባበሩት መንግሥታት የፀጥታው ምክር ቤት ግብፅን ካሳጣች በኃላ መሆኑ ጉዳዩ በቀላል የሚታይ አለመሆኑን ያመላክታል።
